Η ΦΑΣΙΣΤΙΚΗ ΣΤΟΧΟΠΟΙΗΣΗ ΤΗΣ ΛΟΑΤΚΙ ΚΟΙΝΟΤΗΤΑΣ ΚΑΙ ΤΩΝ ΑΓΩΝΩΝ ΤΗΣ ΔΕΝ ΘΑ ΠΕΡΑΣΕΙ!

Η 1η Πορεία Ορατότητας ΛΟΑΤΚΙ Κοινότητας στα Χανιά, που καλείται για την Πέμπτη 29 Ιουνίου από συλλογικότητες της πόλης μπήκε εδώ και μέρες στο στόχαστρο φασιστικών στοιχείων. Συγκεκριμένα, υπάρχει ανυπόγραφο κάλεσμα σε παρενόχληση της πορείας ή και επίθεση εναντίον της ,το οποίο διακινούν στα social media διάφοροι ακροδεξιοι, μεταξύ των οποίων και υποψήφιος βουλευτής νομού Ρεθύμνου του ναζιστικού μορφώματος ΣΠΑΡΤΙΑΤΕΣ. Οι cφασίστες καλούν τους ομοϊδεάτες τους στο όνομα της φυλής, της πατρίδας, της οικογένειας αλλά και των «αγνών παιδικών ψυχών» να συγκρουστούν με τον κόσμο που αγωνίζεται για ισότητα και δικαιώματα.

Το θράσος τους μας εξοργίζει, αλλά δεν πέφτουμε από τα σύννεφα. Βλέπουμε παντού γύρω μας τις προσπάθειες επανεμφάνισης και νομιμοποίησης οργανωμένων ακροδεξιών και φασιστικών φωνών. Αυτό φαίνεται και από το εκλογικό αποτέλεσμα της 25ης Ιουνίου, με την νίκη της Νέας Δημοκρατίας και την είσοδο τριών ακροδεξιών κομμάτων στη Βουλή να αποτυπώνει μια υπαρκτή τάση του συστήματος να ενισχύσει φωνές που σπέρνουν το μίσος για να οχυρωθεί απέναντι στην εντεινόμενη κρίση του και τους αγώνες λαού και νεολαίας που ολοένα και ξεπροβάλλουν. Ειδικότερα βλέπουμε το φεμινιστικό και ΛΟΑΤΚΙ κίνημα και συχνά και το ίδιο το pride που κουβαλάει μια κληρονομιά μαχητικών πολιτικών αγώνων από την εποχή του stonewall μέχρι σήμερα, να βρίσκουν μπροστά τους ολοένα και περισσότερο μια σεξιστική, ομοφοβική, τρανσφοβική υστερία που συχνά εκπορεύεται από κυβερνητικά στελέχη, κρατικούς φορείς και κύκλους της αστικής τάξης, από τα συνέδρια «προγεννητικής αγωγής» που λίγο έλλειψε να στηρίξει το υπουργείο Παιδείας μέχρι την προνομιακή μεταχείριση υψηλά ιστάμενων βιαστών από την αστική δικαιοσύνη, τον πρόσφατο ηθικό πανικό που έστησαν τα συστημικά ΜΜΕ παρέα με τους νεοναζί για την ταινία «αγόρια στο ντους» και βέβαια την ίδρυση Υπουργείου Κοινωνικής Συνοχής και Οικογένειας. Αυτό την ίδια στιγμή που ΛΟΑΤΚΙ και γυναίκες αντιμετωπίζονται καθημερινά άνισα από το σύστημα. Είναι σύνηθες φαινόμενο τα ΛΟΑΤΚΙ άτομα που κάνουν coming να διώχνονται από το σπίτι τους σε αρκετά νεαρή ηλικία λόγω της ταυτότητας τους χωρίς καμία μέριμνα από το κράτος για τα φτωχά ΛΟΑΤΚΙΑ.. Επίσης, είναι χαρακτηριστικό πόσα ΛΟΑΤΚΙ άτομα της εργατικής τάξης έχουν καταγγείλει ανά καιρούς πως έχουν υποστεί διακρίσεις κατά την εύρεση εργασίας αλλά και στους ίδιους τους χώρους εργασίας τους λόγω του σεξουαλικού τους προσανατολισμού ή την ταυτότητα φύλου τους.   Σε σημείο τέτοιο μάλιστα που σε όλες τις χώρες της
«ανεπτυγμένης» ΕΕ ένα στα δύο τρανς άτομα ζει κάτω από το όριο της φτώχιας. Κι η διαφορετική μεταχείριση δεν σταματά εκεί αφού τα τελευταία χρόνια όλο και πληθαίνουν οι επιθέσεις κατά ΛΟΑΤΚΙ ατόμων στο δρόμο με την ανοχή της αστυνομίας η οποία πολλές φορές

αυθαιρετεί εις βάρος τους επειδή ξεφεύγουν από αυτό που οι πατριαρχικές σχέσεις εντός του συστήματος προσπαθούν να επιβάλουν ως «φυσιολογικό» .

Στην Κρήτη τα τελευταία χρόνια οι φασίστες προσπάθησαν συχνά να βγουν στο δρόμο, είτε σε ρατσιστικές συγκεντρώσεις ενάντια σε πρόσφυγες και μετανάστες, είτε στα πλαίσια της εναντίωσης στα εμβόλια την περίοδο της πανδημίας ή και για άλλα θέματα, ενώ επανειλημμένα έχουν στοχοποιηθεί και χώροι της μαχόμενης αριστεράς και του κινήματος στα πανεπιστήμια και τις πόλεις του νησιού. Πάντως όμως οι θρασύδειλες ενέργειές τους έβρισκαν απέναντι ηχηρή την απάντηση του αντιφασιστικού κινήματος, που διασφάλιζε ότι οι δρόμοι, οι γειτονιές, οι κοινωνικοί μας χώροι δεν τους ανήκουν!

Σε ό,τι μας αφορά ως νΚΑ Κρήτης δηλώνουμε ξεκάθαρο ότι την Πέμπτη 29 Ιουνίου και κάθε μέρα θα είμαστε στο πλευρό της ΛΟΑΤΚΙ κοινότητας και των διεκδικήσεών της. Παλεύουμε για δημόσιες δομές αλληλεγγύης προς τα θύματα της έμφυλης βίας αλλά και φιλοξενίας ΛΟΑΤΚΙ ατόμων, για ισότητα στην εργασία, για το δικαίωμα των ΛΟΑΤΚΙ στην τεκνοθεσία και την οικογένεια. Για επιστημονική και συμπεριληπτική διαπαιδαγώγηση γύρω από τα ζητήματα της οικογένειας και του φύλου, κόντρα στον σύγχρονο σκοταδισμό, τη θρησκοληψία, τον συντηρητισμό. Οι κομμουνιστές/τριες μαζί με το ευρύτερο λαικό και νεολαιίστικο κίνημα θα δώσουμε τη μάχη με το φασισμό, το σεξισμό, την ομοφοβία, την τρανσφοβία μέχρι να σκοτώσουμε το τέρας αλλά και το σύστημα που το γεννά και να χτίσουμε μια κοινωνία όπου θα ζούμε μια ζωή στο μπόι των ανθρώπων!

